ద్రోణంరాజు శ్రీనివాస్

ద్రోణంరాజు శ్రీనివాస్‌ ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన దక్షిణ విశాఖపట్నం నియోజకవర్గం నుండి రెండుసార్లు ఎమ్మెల్యేగా గెలిచాడు.
జననం, విద్యాభాస్యం
ద్రోణంరాజు శ్రీనివాస్ 1 ఫిబ్రవరి 1961లో విశాఖపట్నంలో జన్మించాడు. ఆయన ఆంధ్రా యూనివర్సిటీ నుండి 1984లో బి.కామ్, బరంపురం యూనివర్సిటీ నుండి 1997లో బీఎల్‌ పూర్తి చేశాడు.

రాజకీయ జీవితం
ద్రోణంరాజు శ్రీనివాస్ కళాశాలలో చదివేరోజుల్లోనే రాజకీయాల పట్ల అకర్షితుడై ఎన్ఎస్ యూఐ నేతగా పని చేశాడు. ఆయన తన తండ్రి అడుగు జాడల్లో రాజకీయాల్లోకి వచ్చి కాంగ్రెస్ పార్టీలో విశాఖ జిల్లా యూత్ కాంగ్రెస్ సెక్రటరీగా, పీసీసీ ప్రధాన కార్యదర్శిగా, విశాఖ జిల్లా కాంగ్రెస్‌ ఇన్‌చార్జిగా, కాంగ్రెస్ పార్టీ రాష్ట్ర ఉపాధ్యక్షుడిగా, విశాఖ జిల్లా కాంగ్రెస్ పార్టీ అధ్యక్షుడిగా వివిధ హోదాల్లో  పని చేశాడు. ద్రోణంరాజు శ్రీనివాస్ 2006లో తన తండ్రి ద్రోణంరాజు సత్యనారాయణ మరణాననంతరం    
2006లో జరిగిన ఉప ఎన్నికలో  దక్షిణ విశాఖపట్నం నియోజకవర్గం నుండి ఎమ్మెల్యేగా గెలిచాడు.

ద్రోణంరాజు శ్రీనివాస్ 2009లో కాంగ్రెస్ తరపున రెండోసారి ఎమ్మెల్యేగా గెలిచి కిరణ్ కుమార్ రెడ్డి ముఖ్యమంత్రిగా ఉన్న సమయంలో 9 ఫిబ్రవరి 2012న ప్రభుత్వ విప్‌గా నియమితుడై, తిరుమల తిరుపతి దేవస్థానం సభ్యుడిగా కూడా పని చేశాడు. ఆయన 2014లో కాంగ్రెస్ పార్టీ నుండి పోటీ చేసి ఓటమిపాలై, 2019 అసెంబ్లీ ఎన్నికలకు ముందు ఆయన కాంగ్రెస్ పార్టీని వీడి వైఎస్సార్ కాంగ్రెస్ పార్టీలో చేరి 2019లో జరిగిన ఎన్నికల్లో  వైఎస్సార్సీపీ నుండి పోటీ చేసి ఓడిపోయాడు. ఆయన ఆ తర్వాత నూతనంగా ఏర్పాటైన విశాఖపట్నం మెట్రో రీజియన్ డెవలప్‌మెంట్ అథారిటీ (వీఎండీఆర్‌ఏ) తొలి చైర్మన్‌గా నియమితుడయ్యాడు.

మరణం
శ్రీనివాస్‌కు 2020లో కరోనాబారిన పడి కోలుకున్న తరువాత ఇతర ఆరోగ్య సమస్యలతో శ్రీనివాస్‌ హెల్త్‌సిటీలోని పినాకిల్‌ ఆస్పత్రిలో చికిత్స పొందుతూ 4 అక్టోబర్ 2020న మరణించాడు.

మూలాలు

వర్గం:1961 జననాలు
వర్గం:విశాఖపట్నం జిల్లా నుండి ఎన్నికైన శాసన సభ్యులు
వర్గం:ఆంధ్రప్రదేశ్ శాసన సభ్యులు (2009)
వర్గం:2020 మరణాలు